Nistħajjel lill-qarrejja jistaqsu: Għaliex Children on the Move? Għaliex titlu bl-Ingliż għal kitba bil-Malti? Kien ta' sodisfazzjon kbir għalija meta x-xahar li għadda kien aċċettat kontribut tiegħi, biex ikun inkluż fir-rapport 'The role of intercultural dialogue, cultural diversity and education in promoting EU fundamental values', imħejji mill-MEP Ingliża u kollega fil-Grupp tas-Soċjalisti u d-Demokratiċi (S&D) Julie Ward. Kontribut li intitolajt Children on the Move. Forma oħra ta' edukazzjoni Dejjem emmint li meta persuna tkun esposta għal kulturi differenti minn dik li tkun qiegħda tgħix fiha, tkun qiegħda tingħata forma oħra ta' edukazzjoni minn dik tradizzjonali. Dejjem emmint li l-edukazzjoni u l-għarfien li jiġu mis-safar u żjarat f'pajjiżi oħra, għandhom importanza daqskemm għandha importanza l-edukazzjoni tradizzjonali. F'pajjiżna rajnieha sseħħ f'diversi oqsma meta konna kolonja Ingliża. Meta fostna kien hawn eluf ta' barranin li kienu jservu f'xi wieħed mis-servizzi Ingliżi: Air Force, Navy u Army, it-taħlit ta' ħaddiema Maltin ma' ħaddiema Ingliżi wassal biex il-Maltin jimirħu aktar f'kull ħaġa konnessa mas-servizzi Ingliżi. Mingħandhom il-Maltin tgħallmu ħafna. Tgħallmu ħafna mhux biss fil-qasam speċifiku li jkunu involuti fih. Eżempju klassiku huwa t-trejdunjoniżmu li beda mit-Tarzna tal-Ammiraljat Ingliż. L-istess jirriżulta meta titkellem ma' Maltin u Għawdxin li fis-snin ħamsin u s-snin sittin kienu fost eluf li emigraw minn pajjiżna lejn l-Awstralja, l-Amerika, l-Ingilterra, il-Kanada u postijiet oħrajn. Il-fatt li daqstant Maltin u Għawdxin kienu esposti għal min jaf kemm-il kultura differenti għenhom mhux ftit. Issib li l-maġġoranza tal-emigranti Maltin ħadu l-opportunità u żviluppaw ħiliet differenti minn dawk li telqu bihom minn pajjiżna u li f'pajjiżna lanqas kienu jeżistu mqar fit-teorija. Ferm aktar riċenti, b'mod partikolari b'riżultat tas-sħubija ta' Malta mal-Unjoni Ewropea, infetħu bibien ġodda għal uliedna. Il-qasam edukattiv kien fosthom. Programmi bħal Leonardo, Comenius u Erasmus Plus kienu ta' suċċess kbir. Ma kinux ftit iż-żgħażagħ Maltin u Għawdxin li gawdew minn tali programmi; li fetħulhom it-triq biex jitħalltu ma' żgħażagħ oħrajn minn pajjiżi differenti; li gawdew mill-espożizzjoni li ngħataw li jitħalltu ma' kulturi differenti. Dan iwassalni għall-argument ewlieni tiegħi li, ladarba programm bħalma hu Erasmus Plus ta riżultati daqstant tajbin, għaliex m'għandux ikun hemm xi ħaġa simili imma li jkunu eliġibbli għaliha dawk ta' età iżgħar minn ta' dawk eliġibbli għall-programm Erasmus Plus? Għax konvinta minn dan l-argument biex din il-possibbiltà ssir realtà, ħidmieti ma bdietx ilbieraħ. Irrid nistqarr li proġett bħal dan poġġejtu fl-iskaluni ta' fuq tal-prijoritajiet tiegħi bħala Membru Parlamentari Ewropew sa mill-bidu nett ta' din il-fażi minn ħajti, tant li din ma kinitx inizjattiva ta' darba. Ippromovejt il-mobbiltà tat-tfal f'diversi rapporti u opinjonijiet, inkluż fl-emendi ta' introduzzjoni tal-Baġit Ewropew bil-għan li jkunu allokati fondi għal proġett pilota fil-futur. Permezz t'hekk ikun jista' jintlaħaq il-potenzjal tat-tfal billi jkunu esposti għal kulturi, lingwi, tradizzjonijiet u valuri Ewropej permezz ta' kuntatt u esperjenzi diretti ma' dawn il-prinċipji. Nemmen bis-sħiħ li żjarat ta' skejjel minn pajjiż membru għand pajjiż membru ieħor ikunu ta' għajnuna għat-tfal biex jiksbu ħiliet bażiċi għall-ħajja u kompetenzi li huma bżonjużi għall-iżvilupp personali tagħhom u għax-xogħol u karrieri futuri tagħhom. Nemmen ukoll li dan jgħin għal ċittadinanza attiva fi ħdan l-Unjoni Ewropea. Kien għal dan il-għan li ssuġġerejt tibdil fil-kurrikuli skolastiċi tal-Istati Membri li permezz tiegħu t-tfal ikunu ġew esposti għal kulturi u pajjiżi oħrajn tal-inqas darba matul is-snin skolastiċi tagħhom. U dan minn fondi Ewropej. Li l-edukazzjoni ċivika tibda f'età żgħira huwa bżonn. Dan għandu jkun 'l hinn mis-suġġetti tradizzjonali fil-klassi. Huwa bżonn għax żjarat bħal dawn ikunu mmirati biex jiftħu l-imħuħ tat-tfal għall-potenzjal tad-dinja ta' madwarhom, dinja li, aktar iva milli le, ikunu semgħu biha mhux biss fil-klassi tal-iskola imma wkoll permezz ta' programmi televiżivi. Programmi ta' mobbiltà Dinja li jkunu semgħu biha, imma li qatt ma ħolmu li jżuruha. Żjarat ta' din ix-xorta jistimulaw fit-tfal l-għatx għat-tagħlim, il-ħeġġa biex ikomplu jistudjaw u d-determinazzjoni li jirnexxu. Aspettattivi li jagħmlu suċċess minn proġett bħal dan. Din hija opportunità edukattiva li għandha tkun offruta lil kull tifel u tifla biex b'hekk tingħata wkoll lil tfal li, minħabba raġunijiet ekonomiċi u soċjali, ma jkunux jistgħu jibbenefikaw minn edukazzjoni simili. Programmi ta' mobbiltà transnazzjonali jrawmu sens ta' appartenenza komuni u rispett għad-diversità kulturali u għall-valuri Ewropej fil-ġenerazzjonijiet futuri tagħna; ġenerazzjonijiet li ċertament, irridu jew ma rridux, se jkunu komposti minn elementi ta' taħlit ta' kulturi. L-importanti hu li l-ġenerazzjonijiet futuri tagħna jkunu b'moħħ miftuħ u li jirrispettaw id-diversità ta' kulturi, lingwi u storja differenti li jiffurmaw il-kontinent Ewropew. Kien għalhekk ta' sodisfazzjon kbir għalija meta r-rapporteur Julie Ward laqgħet l-idea tiegħi dwar il-mobbiltà tat-tfal, inklużi tfal Maltin u Għawdxin, u inkludietha fir-rapport tagħha. Sodisfazzjon li kompla jikber mal-vot favorevoli għal dan ir-rapport fis-sessjoni plenarja tal-Parlament Ewropew imlaqqa' fi Strasburgu fit-tielet ġimgħa ta' Jannar li għadda. Din hi l-ambizzjoni li għandi għat-tfal tagħna – l-adulti u mexxejja ta' għada – li nkattru ġenerazzjoni li tapprezza l-kultura, tradizzjonijiet, storja u arti ta' pajjiżi oħrajn. Irridu nkattru ġenerazzjoni għatxana għall-għerf u t-tagħlim, u dan biss jekk nitgħallmu napprezzaw mhux biss is-sabiħ ta' pajjiżna iżda wkoll il-ġid materjali u patrimonji ta' pajjiżi oħrajn, u dan irid jibda minn kmieni!